**10. Hlava štátu**

Podklad – Posluch, Cibulka – Štátne právo SR, 2009

Hlava štátu ako samostatný orgán je zaraďovaná medzi najvyššie ústavné orgány štátu. Postavenie a úlohy sú v rôznych štátoch rozdielne.

Historický predobraz možno hľadať v absolutistickej monarchii (16-18 stor.), ktorá bola budovaná na homogenite moci, iným vrstvám spoločnosti bola účasť na moci znemožňovaná. Revolučným historickým vývojom došlo k transformácii moci panovníka. V konštitučnej monarchii mala byť moc panovníka obmedzená ústavou, ako aj vytvorením rôznych brzdiacich elementov.

Charakteristické znaky konštitučnej monarchie:

* Obmedzenie moci prostredníctvom ústavy
* Deľba moci – zákonodarná, výkonná (panovník), súdna
* Ingerencia panovníka smerom k parlamentu – právo veta, právo rozpustiť parlament
* Právo panovníka udeľovať milosť

**Hlava štátu v monarchii**

* Výkon funkcie hlavy štátu zverený monarchovi buď na princípe dedičnosti alebo základe voľby
* Ak monarcha nemôže vykonávať moc (napr. nízky vek), funkciu vykonáva regent alebo regentská rada
* Dedenie je možné len v uznávanej kráľovskej dynastii, dôvodom zbavenia nástupníctva je napr. uzavretie nežiaduceho manželstva
* Najrozšírenejšie je následníctvo priamych potomkov buď len mužského rodu, alebo mužského a ženského, pričom prednosť majú prvorodení potomkovia a osobitnou prednosťou mužských potomkov
* V prípade vymretia kráľovskej dynastie o nástupníctve rozhoduje parlament
* V súčasnosti najrozšírenejšie parlamentné monarchie – monarcha nikomu nezodpovedný a nezosaditeľný, zachované niektoré vonkajšie znaky pôvodného postavenia panovníka

**Hlava štátu v republike**

Hlava štátu individuálna – prezident, stojí na čele štátu ako najvyšší veliteľ štátu a nositeľ suverenity štátu navonok, nemusí byť aj nositeľom štátnej moci.

Inštitút kolektívnej hlavy štátu má svoje korene historické (dvaja regenti v republike San Marino), politicko-právne (vo viacerých bývalých socialistických štátoch).

Prezident je volený:

1. Priamo občanmi (SR, Francúzsko, Rakúsko)
2. Nepriamo – prostredníctvom voliteľov (USA, India)
3. Parlamentom (ČR, Švajčiarsko, SR do prijatia zákona č. 244/1998)
4. Osobitným zborom – prezidenta SRN volí Spolkové zhromaždenie

Čím je voľba prezidenta vzdialenejšia od zákonodarného zboru, tým je postavenie prezidenta nezávislejšie od parlamentu, čo vychádza z legitimácie moci prezidenta ľudom („silné postavenie“). Ak sa mandát prezidenta odvodzuje od parlamentu, zužuje sa priestor jeho nezávislosti.

*Funkčné obdobie* je rozdielne, spravidla je dlhšie ako volebné obdobie parlamentu, v prípade dvojkomorového parlamentu dlhšie ako volebné obdobie dolnej komory.

*Znovuzvolenie* po uplynutí funkčného obdobia môže byť vylúčené, môže byť ohraničené spravidla 2x bez prerušenia, alebo výnimočne možnosť znovuzvolenia nie je obmedzená.

Úradu sa ujíma zložením slávnostného sľubu.

*Podmienky zvolenia* - štátny občan daného štátu (nemusí byť získané narodením), môže byť určená minimálna doba pobytu, podmienka trvalého pobytu a pod., najčastejšie v rozpätí 35-50 rokov.

Zastupovanie prezidenta (ak nemôže z vážnych dôvodov vykonávať úrad) – formou viceprezidenta, inštitútom námestníka alebo oprávnenia štátu prechádzajú na ústavou predpokladaný orgán štátu.

**Pôsobnosť hlavy štátu**

1. *V prezidentskej forme vlády* má silné postavenie. Prezident stojí na čele výkonnej moci, t.j. stojí na čele vlády, presnejšie vláda je kolektívnym poradným orgánom prezidenta. Vláda nie je kolektívny orgán výkonnej moci.

* Kreácia poradného orgánu je výlučným právom prezidenta alebo ho vytvára so súhlasom parlamentu.
* Riadi zahraničnú politiku štátu
* Vo vzťahu k parlamentu – na jednej strane, absencia zákonodarnej iniciatívy, nemožnosť rozpustenia parlamentu; na druhej strane právo veta k zákonom parlamentu, riadi zahraničnú politiku, značná samostatnosť v používaní schválených rozpočtových prostriedkov
* Parlament ho nemá možnosť odvolať
* Vydáva akty výkonnej moci, ktorými realizuje zákony
* Napr. USA

1. *V neoprezidentskom systéme* je postavenie charakterizované kombináciou prvkov parlamentnej a prezidentskej formy vlády.

* Riadi výkonnú moc tým, že jej môže predsedať, hoci vláda ako kolektívny orgán výkonnej moci neexistuje
* Môže rozpustiť parlament
* Môže navrhnúť nové prejednanie zákona
* Vystupuje ako ochranca nezávislosti a celistvosti štátu
* Bdie nad zachovávaním ústavy
* Napr. Francúzsko

1. *V parlamentnej forme vlády* – postavenie prezidenta je ovplyvnené vzťahmi medzi jednotlivými mocami.

* Typické slabé postavenie, nedisponuje významnými právomocami
* Kreačné oprávnenia – menuje a odvoláva vládu a jej členov (zohľadňujú sa výsledky volieb), prijíma sľub vlády, menuje vysokých štátnych úradníkov, sudcov a pod.
* Vo vzťahu k zákonodarnej moci – napr. právo rozpustiť parlament, právo relatívneho veta
* Vo väzbe na nezodpovednosť hlavy štátu za výkon funkcie rozhodnutia prezidenta, ktoré súvisia s výk.mocou si tieto vyžadujú kontrasignáciu zo strany vlády (člena vlády).
* Vyhlasuje referendum
* Veliteľ ozbrojených síl